text: Cementskib trukket fri
  18 marts 2014 kl. 09.38
  Cementskibet Cemluna blev tirsdag morgen trukket fri af grunden uden for havnen i Aabenraa.
  Skibet blev bugseret til kaj, hvor bunden af skibet nu skal undersøges for skader, oplyser Søværnets Operative Kommando.
  Skibet stødte på grund tidligt mandag morgen på grund af en navigationsfejl. Besætningen tog fejl af en bøje, som skulle lede skibet ind i sejlrenden.
  Rederiet skal betale en bøde på 10.000 kroner, fordi grundstødningen ikke blev meldt til myndighederne hurtigt nok.
  Skibet sejler under cypriotisk flag for cementfabrikken Portland Aalborg. Det var på vej til Aabenraa med 3.000 ton cement.
  